medieval-data/medieval-letters huggingface dataset:
CDLVI.  Clerum populumque Merseburgensem de superiore ad Adelgotum epistola certiorem facit.   (Intra an. 1109-1116, Oct. 27.) [ECCARD,  Corpus hist.  tom. II, p. 277.]
Author: Paschalis II

PASCHALIS episcopus, servus servorum Dei, clero et populo Merseburgensi, salutem et apostolicam benedictionem.

Lator praesentium Gregorius confrater noster cum duabus Ecclesiae vestrae clericis et totidem laicis ad nostram praesentiam veniens se a vobis communi electum assensu asseruit, praesentibus et collaudantibus metropolitano Magdeburgensi et suffraganeis ejus. Caeterum prius haec nullo praeeunte judicio quasi ex praecepto nostro se per archiepiscopum eumdem conquestus est ab electione et Ecclesia sua violenter expulsum. Unde nos ad archiepiscopum ipsum et comprovinciales episcopos litteras, ut si quae super hoc injuste acta sunt corrigantur. Neque vero nostrae voluntatis est ut causa ejusdem fratris aliquod praejudicium patiatur. Datum Romae, VI Kalend. Novembris.
CDLVII.  Ad Vitalem abbatem Savigniensem.--Permittit Savigniensibus fratribus ut tempore interdicti divina celebrent officia.   (Intra an. 1112-1116.) [MARTENE,  Thes. anecd.  I, 336.]
Author: Paschalis II

PASCHALIS episcopus, servus servorum Dei, dilecto filio VITALI abbati S. Trinitatis de Savigneio, salutem et apostolicam benedictionem.

In nemore quodam deserto et invio ecclesiam aedificatam et religioso fratres per tuam industriam in Dei servitio illic congregatos audivimus: unde omnipotenti Deo gratias agimus, cujus gratiae est bonum omne quod agimus, et quieti vestrae pro officio providere curavimus. Vestrae siquidem religioni concessionem hanc litterarum praesentium auctoritate concedimus, ut pro interdicto communi parochiae, in qua manetis, ecclesia vestra, nullo modo officiis debeat carere divinis. Tu igitur in Christo venerabilis, tam pro nobis quam pro universa Ecclesia omnipotentis Dei misericordiam instantius exorare memineris, qui nos per gratiam suam in dilectione sua semper custodiat. Dat. Lateranis, X Kal. Aprilis.
CDLX.  Breve ad Stephanum Augustodunensem.   (Anno 1116, Mart. 14.) [  Gall. Chr.,  IV, 88.
Author: Paschalis II

PASCHALIS, servus servorum Dei, venerabili fratri STEPHANO Augustod. episcopo, etc.

Justis votis assensum praebere, justisque petitionibus aures accommodare nos convenit, qui, licet indigni, justitiae custodes atque praecones in excelsa apostolorum principum Petri et Pauli specula positi, Domino disponente, conspicimur. Tuis igitur, frater in Christo charissime Stephane, justis petitionibus annuentes, sanctam Augustodunensem Ecclesiam, cui Domino auctore praesides, apostolicae sedis auctoritate munimus. Statuimus enim ut oppida, villae, seu ecclesiae, possessionesve, quas praedecessores tui Aganonis temporibus, Augustodunensis Ecclesia tenuit, tibi quoque ac successoribus tuis, quietae, firmae et integrae conserventur. Caetera etiam quae eidem Augustodunensi Ecclesiae per tuam industriam recuperata vel acquisita sunt, videlicet ecclesia S. Mariae, et S. Lazari de Avalone, et castrum Toilonum cum eorum pertinentiis, vel in futurum per Dei gratiam recuperari vel acquiri juste legitimeque contigerit, quieta semper et integra in ejusdem Ecclesiae jure ac possessione permaneant. Decernimus ergo ut nulli liceat eamdem Ecclesiam temere perturbare, aut ejus possessiones auferre, vel ablatas retinere, minuere, vel temerariis vexationibus fatigare; sed omnia integra conserventur, tam tuis quam clericorum et pauperum usibus profutura. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Christi Jesu aliena fiat, atque in extremo examine districtae ultioni subjaceat. Cunctis autem eidem Ecclesiae justa servantibus, sit pax, etc. Ego Paschalis catholicae Ecclesiae episcopus subscripsi. Datum Laterani, per manum Joannis S. Romanae Ecclesiae diaconi cardinalis ac biblioth., II Idus Martii, ind. IX, Incarnat. Dominicae anno 1116, pontificatus autem domni Paschalis secundi anno XVII.
CDLXI.  Ad Gozeranum archiepiscopum Lugdunensem.-- Primatum illi confirmat in Lugdunenses provincias.   (Anno 1116, Mart. 14.) [MANSI,  Concil.,  XX, 1079.]
Author: Paschalis II

Idcirco, venerabilis frater Gozerane Lugdunensis archiepiscope, praesentis decreti pagina, fraternitati tuae tuisque successoribus, et per vos eidem Lugdunensi Ecclesiae, confirmamus primatum super quatuor Galliarum primatiis, videlicet Lugdunensi, Rothomagensi, Turonensi, et super Senonensi, sicut a nostris constat antecessoribus institutum.
CDLXII.  Privilegium pro ecclesia S. Pancratii Hadmerslebensi.   (Anno 1116, Mart. 20.) [LEUCKFELD,  Antiquit. Halberstad.,  Wolffenbuttel, 1714, 4º, p. 704.]
Author: Paschalis II

PASCHALIS episcopus, servus servorum Dei, dilectis filiis THIETMARO praeposito, et ejus fratribus in ecclesia Beati Pancratii penes villam Hamersleve regularem vitam professis tam praesentibus quam futuris in perpetuum desiderium.

Quod ad religiosum praepositum et animarum salutem pertinere monstratur, auctore Deo sine aliqua est dilatione complendum; venerabilis siquidem frater noster Reinhardus Halberstadensis episcopus officii sui debito religioni operam vigilanter impendens, in villa sua praedicta clericorum juxta beati Augustini regulam viventium congregationem instituit, quorum et ordinem et quietem nostra desiderat auctoritate muniri. Nos igitur ejus desideriis annuentes vos, charissimi filii in supradicta B. Pancratii ecclesia cohabitantes, sub apostolicae sedis tutelam suscipimus et decreti praesentis auctoritate munimus. Vitae namque canonicae ordinem, quem professi estis, privilegii pagina firmamus. Et ne cui post professionem exhibitam proprium quid habere, neve sine praepositi vel congregationis licentia de claustro discedere liceat, interdicimus. Unde etiam quieti vestrae attentius providentes statuimus ut universa quae ad vestrae fraternitatis sustentationem a supradicto episcopo deliberata sunt, et quaecunque ab aliis fidelibus de ipsorum jure vel jam data sunt, vel in futurum dari, offerri, aut aliis justis modis acquiri contigerit, firma vobis vestrisque successoribus et illibata permaneant. Decernimus igitur ut nulli omnino hominum liceat eamdem ecclesiam temere perturbare, aut ejus possessiones auferre, vel ablatas retinere, minuere, vel temerariis vexationibus fatigare, sed omnia integra conserventur eorum, pro quorum sustentatione et gubernatione concessa sunt, usibus omnimodis profutura, salva nimirum canonica Halberstadensis episcopi reverentia. Si qua ergo ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Ego Paschaiis catholicae Ecclesiae episcopus. Data Laterani per manum Joannis, sanctae Romanae Ecclesiae diaconi cardinalis et bibliothecarii, XIII Kalend. April., indict. IX, Incarnationis Dominicae anno 1116, pontificatus autem domini Paschalis secundi papae XVII.
CDLXVII.  Monasterium S. Archangeli de Morfisa Neapolitanum tuendum suscipit ejusque bona et privilegia confirmat petente Gregorio archiepiscopo.   (Anno 1116, April. 11.) [UGHELLI,  Italia sacra,  VI, 94.]
Author: Paschalis II

PASCHALIS episcopus, servus servorum Dei, dilecto filio GREGORIO abbati monasterii Sancti Archangeli, quod de Morfisa dicitur, intra civitatem Neapolitanam, ejusque successoribus regulariter substituendis in perpetuum.

Piae postulatio voluntatis effectu debet prosequenti compleri, quatenus et devotionis sinceritas notabiliter enitescat, et utilitas postulata vires indubitanter assumat. Quia igitur dilectio tua, ad sedis apostolicae portum confugiens, ejus tuitionem devotione debita perquisivit, nos per interventum venerabilis fratris nostri Gregorii Neapolitani antistitis, supplicationi tuae clementer annuimus, et Beati Archangeli monasterium, cui Deo auctore praesides, sub tutelam apostolicae sedis excipimus. Per praesentis igitur privilegii paginam apostolica auctoritate statuimus ut quaecunque praedia, quascunque possessiones dem coenobium, in praesenti IX indictione legitime possidet, et quaecunque in futurum concessione pontificum, liberalitate principum, oblatione fidelium, vel aliis justis modis poterit adipisci, firma vobis vestrisque successoribus et illibata permaneant. Decernimus ergo ut nulli omnino hominum liceat idem monasterium temere perturbare, aut ejus possessiones auferre, vel oblatas retinere, vel juste datas suis usibus vindicare, minuere, vel temerariis vexationibus fatigare, sed omnia integra conserventur eorum pro quorum sustentatione et gubernatione concessa sunt, usibus omnimodis profutura, salva Neapolitani antistitis canonica reverentia, cui tamen monasterium ipsum gravare omnino non liceat, nec exactiones inferre, aut consuetudines aliquas, quae fratrum quieti noceant, irrogare. Si quis igitur in futurum archiepiscopus aut episcopus, imperator aut rex, dux aut princeps, magister militum, comes, vicecomes, judex, castaldus, aut ecclesiastica quaelibet saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei, Domini et Redemptoris nostri Jesu Christi, aliena fiat, atque in extremo examine districtae ultioni subjaceat. Cunctis autem eidem monasterio justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. + Ego Paschalis catholicae Ecclesiae episcopus. Datum Albae per manum Joannis, sanctae Romanae Ecclesiae diac. card. ac bibliothecarii, III Id. Aprilis, indict. IX, Incarnationis Dominicae anno 1118, pontificatus autem dom. Paschalis II, papae anno XVII.
CDLXVIII.  Ad R. Guillelmum praepositum Nantensem de sublectione Nantensis monasterii ad Vabrensem.   (Anno 1116, April. 13.) [  Gall. Christ.,  I, 61.]
Author: Paschalis II

PASCHALIS episcopus, servus servorum Dei, dilecto filio R. GUILLELMO praeposito Nantensi, salutem et apostolicam benedictionem.

Ex illius boni viri Bernardi monumentis accepimus, quod Nantensis ecclesia pro voto et oblatione ejusdem Bernardi in monasterium constituta sit, et Vabrensis monasterii dispositioni et ordinationi concessa. Ex communi itaque fratrum nostrorum consilio adjudicatum est ut ecclesia Nantensis Vabrensis abbatis subesse debeat dispositioni, quatenus praedicti boni viri Bernardi votum et oblatio integra permaneant, et ordo ibidem monasticus per Dei gratiam illius sollicitudine perseveret. Monachi quoque ejusdem monasterii ut proprio abbati obedire debebunt. Repetitis igitur litteris vos obedire Vabrensi abbati, et subesse praecepimus, alioquin sicut aliis litteris statutum est, a divinis vos officiis interdictos, usque ad satisfactionem manere praecepimus. Data Albae, Idibus Aprilis.
CDLXX.  Ad Raimundum Barcinonensem marchionem.-- Gratulatur ei de victoria in hostes reportata, eumque ac suos sub sua suscipit protectione.   (Anno 1116, Maii 23.) [MARTENE,  Ampl. Coll.  I, 636.]
Author: Paschalis II

PASCHALIS episcopus, servus servorum Dei, dilecto filio RAYMUNDO Barcinonensium marchioni Bisuldunensi, et Provinciae comiti, salutem et apostolicam benedictionem.

Devotioni tuae, charissime fili, congratulamur, quod inter curas bellicas, beati potissimum Petri optas munimine confoveri. Hujus devotionis petitionem libenter admittimus, quia te in Dei servitio efficaciter laborare cognoscimus; non parum enim tuae nobilitati meritum labor ille conciliavit, quo per anni longitudinem in Balearibus insulis desudasti; cui tuo tuorumque consortium glorioso procinctui omnipotens Deus gloriosam de hostibus victoriam conferre dignatus est. Super hoc ad expugnandos Mauros ac Moabitas in Hispaniae partibus, et Tortosam eorum praesidium obsidendam animi nobilis industriam paras. Eapropter dulcedinis tuae petitionibus ampliori benignitate accommodamus assensum. Personam siquidem tuam et uxoris tuae, ac filiorum vestrorum, et honorem vestrum, quae aut in praesenti nova indictione tenetis, aut in futurum praestante Deo habebitis, per decretum praesentis paginae, sub triginta morabatinorum censu annuo in beati Petri et ejus sedis apostolicae tutelam suscipimus, praecipientes et stabiliter statuentes, ne cuiquam omnino personae liceat laesionem vobis vel honori vestro, vel injuriam arrogare praesumat. Si quis autem, quod absit! aut vobis aut honori vestro laesionem vel injuriam inferre tentaverit, apostolicae sedis patrocinium vobis efficaciter praebeatur, et vobis debite exerceatur. Datum apud Transtiberim per manum Joannis, S. R. E. cardinalis et bibliothecarii, X Kalendas Junii, indictione IX, Incarnationis Dominicae anno 1116, pontificatus autem domini Paschalis II papae anno XVII.
CDLXXI.  Ad archiepiscopos, episcopos et clerum Angliae.--Significat se mittere Anselmum S. Sabae abbatem, legatum in Angliam, ut synodales conventus celebret.   (Anno 1116, Maii 24.) [WILKINS,  Concil. Brit. et Hibern.,  I, 377.]
Author: Paschalis II

PASCHALIS episcopus, servus servorum Dei, venerabilibus fratribus archiepiscopis, episcopis et abbatibus per Angliam, salutem et apostolicam benedictionem.

Licet vos religiosos prudentesque noverimus, multa tamen inter vos correctione digna fieri non ignoramus; Ecclesia enim Dei non solum fructuosis palmitibus, sed etiam infructuosis exuberat; unde agricolis necesse est ad inutilia resecanda falcem frequenter apponere. Haec nimirum cura sacrosanctae Romanae Ecclesiae ab ipsis apostolis consuetudinem fecit suos per diversas provincias apocrisiarios destinare, qui ad vineae Dominicae curam agricolas Domini debeant sollicitius excitare. Eapropter dilectum filium nostrum Anselmum, Sancti Sabae abbatem, virum utique religiosum ac sapientem, cum praesentibus ad vos litteris destinamus, ut cum fraternitate vestra synodales debeat celebrare conventus, et per Dei gratiam quae sunt evellenda evellere, et quae plantanda plantare procuret. Praecipimus ergo ut eum tanquam personae nostrae vicarium reverenter suscipientes communicatis studiis ad Domini vincam excolendam vivacitate ac sollicitudine debita satagatis. Super beati Petri eleemosyna colligenda segnius vos hactenus egisse cognovimus; vestram itaque fraternitatem monemus et praecipimus ut eam deinceps studiosius, et sine quorumlibet dolo Romanae Ecclesiae transmittere debeatis. Datum apud transtiberim, IX Kal. Junii.
CDLXXV.  Ad Robertum Vizeliacensem abbatem.--Declarat eum esse in apostolicae sedis tutela.   (Anno 1116, Oct. 25.) [MANSI,  Concil.,  XX, 1030.]
Author: Paschalis II

PASCHALIS episcopus, servus servorum Dei, dilecto filio ROBERTO Vizeliacensi abbati, salutem et apostolicam benedictionem.

Et divinarum et humanarum legum institutionibus edocemur, et ipsa etiam naturalis ratio nos exhortatur, ut non solum familiares et domesticos, sed universos quoque diligentes nos diligere debeamus. Quia ergo, in Christo fili charissime Roberte abbas, dudum Romanae Ecclesiae familiaris ac domesticus comprobaris, et quia in ipso B. Petri alodio constitutus es, praecipua te dilectione complectimur et B. Petri munimine confovemus. Interdicimus enim ut nullus omnino personam tuam vel commissum tibi officium conturbare vel inquietare praesumat: sed quiete permaneas, ut libere omnipotenti Deo debitum possis servitium exhibere. Si quis autem contra ista praesumpserit, Dei omnipotentis et sedis apostolicae indignationem se noverit inventurum. Qui vero obediens et observator exstiterit, Domini Dei nostri et apostolorum ejus gratiam consequatur. Datum apud Transtiberim, VIII Kalend. Novembris.
CDLXXVII.  Ad Augustanae Ecclesiae clerum.--Episcopum suum de adulterio accusatum a se necdum esse absolutum.   (Anno 1116, Nov. 23.) [MANSI,  Concil.,  XX, 1009.]
Author: Paschalis II

PASCHALIS episcopus, servus servorum Dei, dilectis filiis Augustensis ecclesiae clericis, salutem et apostolicam benedictionem.

Pro querelis quibusdam, quae super episcopo vestro ad audientiam nostram ante quinquennium pervenerunt, nos ei tunc temporis officium episcopale interdixisse meminimus: quia et a nostro id temporis legato bonae memoriae Richardo Albano episcopo, sicut vestris significatur litteris, invitatus et nostra praeceptione praemonitus, nequaquam ad statutum terminum ante nos curavit occurrere, aut purgationis debitum exhibere. Ex illo namque tempore nunquam interdicti remissionem nos ei fecisse meminimus.
CDLXXVIII.  Ad Arnoldum archiepiscopum Moguntinum.--Illi causam episcopi Augustani ad audiendum et decidendum committit.   (Anno 1116.) [MANSI,  Concil.,  XX, 1009.
Author: Paschalis II

PASCHALIS episcopus, servus servorum Dei, ARNOLDO venerabili fratri Moguntino archiepiscopo, salutem et apostolicam benedictionem.

Super caetera horrenda et infamia, quae de persona Augustensis jamdudum ad sedis apostolicae audientiam perlata sunt, nuper querelam Adalberti Augustensis civis lacrymabili suggestione suscepimus: quam nimirum personis ecclesiasticis et dicere et audire turpe est, sed ex ipsius Adalberti poteris relatione cognoscere. Tibi ergo, ad quem hujusmodi discussio pro metropolitanae dignitatis debito attinet, litterarum praesentium praeceptione injungimus ut hujusce negotii veritatem, convocatis fratribus, sollicita inquisitione discutias, et quod justitia exegerit decernatis: quod enim a vobis juste et rationabiliter, auctore Deo, statutum fuerit, nos ratum habebimus.
CDLXXIX.  Privilegium ad confirmationem datum omnium bonorum monasterii S. Bartholomaei ad Joannem abbatem.   (Anno 1116, Dec. 2.) [  Anecdota Ughelliana,  390.]
Author: Paschalis II

PASCHALIS episcopus, servus servorum Dei, dilecto filio JOANNI abbati monasterii S. Bartholomaei, quod in Pennensi patria situm est, ejusque successoribus regulariter substituendis in perpetuum.

Ad hoc in apostolicae sedis regimen Domino disponente promoti conspicimur, ut ipso praestante religionem augere et ejus servis tuitionem debeamus impendere. Tuis igitur, dilecte in Domino fili Joannes abbas, justis petitionibus annuentes, B. Bartholomaei monasterium, cui Deo auctore praesides, in tutelam et protectionem beati Petri suscipimus, et contra pravorum hominum nequitiam auctoritatis ejus privilegio communimus. Praesenti itaque decreto statuimus ut quaecunque bona, quascunque possessiones idem monasterium in praesenti decima indictione, concessione pontificum, liberalitate principum, oblatione fidelium ubilibet justis modis possidet, vel in futurum auctore Domino poterit adipisci, firma vobis vestrisque successoribus et illibata permaneant; in quibus haec propriis visa sunt nominibus exprimenda: castellum Carpinetum, castellum Fara, ecclesiae S. Vitalis, Sancti Tegrini, S. Nicolai de Viculo; ecclesia S. Mariae in Serane, ecclesia S. Mariae, S. Felicis in Latumano cum pertinentiis suis; ecclesia S. Nicolai, et Mariae, S. Justae de Castello Deretani; ecclesiae SS. Joannis et Pauli, S. Sepulchri, S. Angeli; ecclesiae S. Mariae Brittulensis, S. Herarmi, S. Mariae in Pisciano, S. Joannis in Balneo, S. Laurentii Unciani, S. Mariae in Plano, et Mariae in cellulis, et S. Luciae in ara antiqua. Decernimus ergo ut nulli omnino hominum liceat idem monasterium temere perturbare, aut ejus possessiones auferre, vel ablatas retinere, minuere, vel temerariis vexationibus fatigare, sed omnia integra conserventur eorum, pro quorum sustentatione ac gubernatione concessa sunt, usibus omnimodis profutura. Sepulturas quoque ejusdem monasterii omnino liberas esse decernimus, ut eorum qui illic sepeliri deliberaverint, devotioni et extremae voluntati, nisi forte excommunicati sint, nullus obsistat. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat; cunctis autem eidem monasterio justa servantibus sit pax Domini nostri Jesus Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Ego Paschalis catholicae Ecclesiae episcopus. Datum apud Transtiberim, per manum Joannis S. R. E. diac. cardinalis bibliothecarii, Nonas Decemb. indict. X, Incarnationis Dominicae anno 1116, pontificatus autem domini Paschalis secundi papae anno XVIII.
CDLXXX.  Ad canonicos S. Mariae in portu Ravennatis.--Ut regulam a Petro canonico exaratam observent.   (Anno 1116, Dec. 21.) [RUBEI,  Hist, Ravenn.,  p. 321.
Author: Paschalis II

PASCHALIS episcopus, servus servorum Dei, dilectis filiis apud ecclesiam S. Mariae in portu Ravennatis exarchatus regulariter commorantibus salutem et apostolicam benedictionem.

Hanc institutionis canonicae regulam, tam ore sanctorum Patrum auctoritate conceptam, quam et religiosorum virorum exemplis et morum honestate compositam nobis perspectam, Deo auctore suscipimus, et auctoritate sedis apostolicae confirmantes, vobis per Dei gratiam efficaciter observandam injungimus, ut quorum sequi vestigia devovistis in terris, eorum obtinere consortium possitis in coelis. Datum Transtiberim, Kalend. Januarii, indictione decima. Hujusmodi pontificiis litteris hi cardinales subscripsere: Crescentius Sabinus, Petrus Portuensis, Cono Praenestinus, Vitalis Albanus, episcopi; Bonifacius tituli S. Marci, Duesdedit S. Laurentii, Desiderius S. Praxedis, Wido S. Balbinae, presbyteri; Petrus SS. Cosmae et Damiani, Petrus S. Adriani, Rosemanus S. Georgii ad Velum aureum; comes S. Mariae in Aquiro, Gregorius S. Angeli, Joannes S. Luciae, diaconi.